แบงก์ชาติขยายสาขาตั้งสำนักงานที่ปักกิ่ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ธปท.ตั้งตัวแทนสำนักงานที่กรุงปักกิ่ง ส่งเสริมความร่วมมือระหว่างจีนเพิ่มขึ้น รองรับการขยายตัวทางเศรษฐกิจของภูมิภาคในอนาคต 
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า ได้ลงนามร่วมกับธนาคารกลางประเทศจีน เพื่อตกลงจัดตั้งสำนักงานตัวแทนของ ธปท. ณ กรุงปักกิ่ง สาธารณรัฐประชาชนจีน เพื่อส่งเสริมและกระชับความสัมพันธ์ระหว่างธนาคารของ 2 ประเทศ ซึ่งอยู่ในภูมิภาคเดียวกันให้มากขึ้น 
นอกจากนี้ จะเป็นการเพิ่มความร่วมมือระหว่างหน่วยราชการอื่นๆ มากขึ้น เป็นประโยชน์ในการติดตามภาวะเศรษฐกิจการเงิน การดำเนินนโยบายและมาตรการอื่นๆ ด้านการเงินและการคลัง ตลอดจนประสานงานและเชื่อมโยงข้อมูล เพื่อสนับสนุนการค้าและการลงทุนของทั้งสองประเทศอย่างใกล้ชิดมากขึ้น 
“สาเหตุที่เลือกตั้งสำนักงานตัวแทน ธปท.ที่กรุงปักกิ่ง ประเทศจีน เนื่องจากมองว่าประเทศจีนเป็นประเทศที่มีความสำคัญทางการค้าของโลก เศรษฐกิจมีมูลค่าสูงเป็นอันดับ 2 ของโลก รองจากสหรัฐอเมริกา ขณะเดียวกันจีนเป็นประเทศที่มีความสำคัญกับไทยมากที่สุดประเทศหนึ่ง เนื่องจากการส่งออกไทยไปจีนมากที่สุด มีสัดส่วนถึง 11% ช่วยรองรับการเติบโตของภูมิภาคในระยะต่อไป” ผู้ว่าการ ธปท. กล่าว
ทั้งนี้ สำนักงานตัวแทน ธปท.ณ กรุงปักกิ่ง เป็นสำนักงานตัวแทน ธปท.ในต่างประเทศแห่งที่ 3 หลังจากก่อนหน้านี้ ธปท.ตั้งสำนักงานตัวแทนที่นครนิวยอร์ก ประเทศสหรัฐ ในปี 2533 และกรุงลอนดอน ประเทศอังกฤษ ในปี 2536